Arkivsak-dok. 165 - 16 

Saksbehandler: Leif Arne Andreassen

Behandles av: Møtedato:

Sandnes Eiendomsselskap KF 20.12.2016

**Tiltakspakke 2017 – forslag til mulige tiltak**

**Bakgrunn for saken:**

Det vises til statsbudsjettet for 2017 hvor det er bevilget midler gjennom en tiltakspakke for sør – vest landet vedrørende «Tilskudd til vedlikehold og rehabilitering i kommuner». Ut fra de opplysninger som nå foreligger vil Sandnes kommune få tildelt ca. 52,95 mill kr i første omgang. Det er åpnet opp for at total beløpet kan bli 86 mill kr på grunn av økt ledighet. Vedtak om dette vil foreligge i løpet av første halvår. Denne sak omhandler innspill og prioriteringer i denne sammenheng, og er med å danne grunnlag for de endelige prioriteringer som bystyret må ta stilling til.

**Saksopplysninger:**

I første omgang er det for 2017 satt av kr 52.946.000,- i tiltakspakke for Sandnes kommune. Sandnes eiendomsselskap KF har i den sammenheng registrert tiltak for ca. 91,6 mill. kr. Dette er betydelig over forventet ramme som kommunen får tildelt selv om rammen utvides. Tallene er med å anskueliggjøre de valg og prioriteringer enn må gjøre innen vårt ansvarsområde.

Dette er tiltak som i hovedsak omfatter enkel rehabilitering og vedlikehold av skoler, barnehager og helsebygg. I tillegg har vi beskrevet tiltak som går på energiutredninger, universell utforming, dokumentasjon og utvikling. I den siste delen ligger hovedmengden på kjøp av prosjektering- og ingeniørtjenester for å støtte opp om sysselsettingen i regionen.

Fordelingen mellom bygg-kategorier og fellesområder er som følger:

|  |  |
| --- | --- |
| Skoler | 27.600.000,- |
| Barnehager | 11.970.000,- |
| Eldreboliger, BOAS og serviceleiligheter | 20.650.000,- |
| Boliger | 3.000.000,- |
| Idrettshaller | 5.100.000,- |
| Energi, Universell utforming, dokumentasjon og utvikling. | 23.270.000,- |
| Total sum: | 91.590.000,- |

Det er med utgangspunkt i dette gjort en prioritering av tiltakene. Se vedlegg 1 der tiltakene er beskrevet og kategorisert etter overordnede prioriteringer 1 (helse miljø og sikkerhet), 2 (nødvendig drift/vedlikehold og 3 (drift/vedlikehold som kan utsettes litt frem i tid).

|  |  |
| --- | --- |
| Sum pri 1 - Helse Miljø og Sikkerhet | 21 800 000 |
| Sum pri 2 - Nødvendig drift/vedlikehold | 30 070 000 |
| Sum pri 3 – D/V som kan utsettes litt frem i tid | 39 720 000 |

Til grunn for prioriteringene ligger følgende:

* Tiltak som kan gjennomføres i løpet av 2017
* Tiltak som det ikke er bevilget midler til i 2017
* Tiltak som i så stor grad som mulig gir sysselsettingseffekt og som i mindre grad går på kjøp av varer, her med en prioritet på ingeniør tjenester.
* Tiltakene skal gjennomføres som kjøpte tjenester, ikke som kjøp i Sandnes kommune (sysselsettingseffekt).
* Tiltakene skal medføre oppdrag innen ulike bransjer i bygge- og anleggsnæringen
* Tiltakene skal medføre oppdrag i flere bydeler i kommunen

Det vil også i 2017 jobbes å redusere administrasjonskostnadene i tiltakene ved å benytte rammeavtaler for de fagområder vi har avtaler i, og hvor arbeidene er av et omfang der dette lar seg gjøre. Det vil likevel nok bli behov for å gjennomføre noen anbudskonkurranser og minikonkkurranser for enkelte tiltak.

Ved å gjennomføre tiltakene på denne måten mener en at en både får gjennomført nyttige og gode tiltak på byggene samtidig som en oppnår økt sysselsetting innen ulike bransjer i byggenæringen i området.

**Forslag til vedtak:**

* Styret tar saksutredningen til orientering.
* Daglig leder arbeider videre med endelig prioritering av tiltakene i samarbeid med rådmannen.

Sandnes Eiendomsselskap KF, 13.12.2016

Torbjørn Sterri

Daglig leder